KIRJALLINEN KYSYMYS E-3890/02 esittäjä(t): Robert Goebbels (PSE) komissiolle. Sapard-ohjelman toteutus vuonna 2001.



Virallinen lehti nro 222 E , 18/09/2003 s. 0121 - 0122



KIRJALLINEN KYSYMYS E-3890/02 esittäjä(t): Robert Goebbels (PSE) komissiolle (13. tammikuuta 2003) Aihe: Sapard-ohjelman toteutus vuonna 2001 Euroopan unionilla on useita ohjelmia ehdokasvaltioiden valmistelemiseksi unionin jäsenyyteen. Yksi niistä on Sapard-ohjelma, jonka tarkoituksena on helpottaa tulevien jäsenmaiden maatalouden rakenteiden mukauttamista. Sapard-ohjelman määrärahat olivat 520 miljoonaa euroa vuonna 2000 ja saman verran vuonna 2001. Bögen mietinnön mukaan Sapardin täytäntöönpanoaste oli kahden ohjelmavuoden jälkeen pelkästään 6,48 prosenttia. Tilintarkastustuomioistuimen presidentin mukaan vuodeksi 2001 tarkoitetuista 520 miljoonasta eurosta vain 9,2 prosenttia käytettiin, ja niistäkin vain miljoona euroa päätyi tosiasiassa ehdokasvaltioihin. 1. Voiko komissio selittää, miksi vuonna 2001 käytetyistä noin 60 miljoonasta eurosta vain yksi miljoona käytettiin varsinaisiin ehdokasvaltioiden rakennetukiin? 2. Mitkä välikädet ja konsultit ovat saaneet erotuksen taskuihinsa? Voisiko komissio esittää listan niistä? Franz Fischlerin komission puolesta antama vastaus (10. helmikuuta 2003) Komissio suoritti vuonna 2001 Sapard-ohjelmien puitteissa maksuja 30 491 677 euroa. Yksityiskohtien tarkastelemiseksi pyydämme arvoisaa parlamentin jäsentä tutustumaan Sapard-ohjelman vuoden 2001 vuosikertomuksen 7 jaksoon ja asiaankuuluviin liitteisiin. Koko maksettu summa vastasi tuensaajavaltioille maksettuja ennakkomaksuja. Näistä ennakkomaksuista muodostuvat kassavarat, joita käytetään ainoastaan yhteisön tuen maksamiseen lopullisille tuensaajille. Kunkin maan kanssa tehdyssä monivuotisessa sopimuksessa vahvistettujen varainhoitosääntöjen mukaisesti lisämaksuja suoritetaan ehdokasvaltiolle koituneiden menojen mukaisesti. Tällaisia korvauksia voidaan maksaa ainoastaan silloin, jos tuensaajavaltiolle on koitunut tukikelpoisia menoja ja jos se esittää komissiolle asiaankuuluvat korvaushakemukset. Tämä puolestaan riippuu siitä, onko lopullinen tuensaaja esittänyt ehdokasvaltiossa menoja koskevat korvaushakemukset Sapard-virastolle. Tämä tapahtuu hankkeen tyypistä riippuen useita kuukausia hankkeen hyväksymisen jälkeen, kuten jäsenvaltioidenkin tapauksessa. Kuten tilintarkastustuomioistuin mainitsi vuoden 2001 vuosikertomuksessaan, lopullisille tuensaajille koituneiden menojen korvaamiseen liittyviä komission maksuja suoritettiin kyseisenä vuonna kahdessa maassa, Bulgariassa ja Virossa, ja niiden kokonaissumma oli noin miljoona euroa. Syynä tähän oli se, että ainoastaan nämä kaksi maata olivat käyttäneet Sapard-välinettä riittävän kauan, jotta komissiolla oli laillinen mahdollisuus maksaa menokorvauksia. On syytä huomauttaa, että vuoden 2002 loppuun mennessä komission maksamat menokorvaukset ovat kasvaneet lähes kymmenkertaisiksi. Komission kussakin maassa toimivalle toimeenpanovirastolle maksama summa, jota ei ole vielä maksettu lopullisille tuensaajille, jää kyseisessä maassa Sapard-välineen euromääräiselle tilille. (Tuensaajamaa on vastannut tilin avaamisesta rahoituslaitoksessa tai valtionkonttorissa, ja se tuottaa korkoa.) Näin ollen 30,5 miljoonan euron ennakkomaksuista ei ole voitu käyttää mitään osaa välikäsiä ja konsultteja varten.